I 1980’erne og 90’erne skriver medierne løbende om problemer med kriminalitet og hærværk, der udgår fra Ungdomshuset. Jagtvej 69 raseres af en brand i 1996, og der konstateres svamp og råd i konstruktionen. Husets fejl udbedres i samarbejde med brugerne og godkendes af brandmyndighederne i 1997.



I juni 1998 vurderer politidirektør Hanne Bech Hansen i et notat til kommunen, at: »påståede kriminelle aktiviteter og kriminel adfærd med udspring i Ungdomshuset bygger oftere på antagelser og rygter end på facts«. Notatet skrives, få måneder efter at Pia Kjærsgaard (DF) er blevet overfaldet af autonome på Nørrebro under et interview, hvilket får Københavns bygge- og teknikborgmester Søren Pind (V) til at kræve Ungdomshuset lukket.



30. oktober 1998 nedbrænder et diskotek i Göteborg, hvor 63 mennesker dør. Ansvaret for ikke at have brandsikret lokalerne placeres efterfølgende hos Göteborg Kommune, der formelt driver lokalerne. Københavns Kommune når frem til, at kommunen vil stå med et lignende ansvar, hvis der opstår brand på Jagtvej 69, og at det vil koste et tocifret millionbeløb at brandsikre huset.



15. april 1999 vedtager Københavns Kommune at sælge Jagtvej 69 til højstbydende.

